১০০০ টাকার নোট বাতিল হয়েছে কিন্তু নতুন নোট আসেনি। এসেছে ২০০০ টাকার নোট। ৫০০ টাকার নোট রূপ বদলে এসে গিয়েছে বাজারে। এবার রূপ বদল হচ্ছে ১০০, ৫০, ২০ টাকার নোটেরও। আগেই ৫০ ও ২০ টাকার নকশা বদলের ঘোষণা করেছে রিজার্ভ ব্যাঙ্ক। মঙ্গলবার ঘোষণা করা হল নতুন ১০০ টাকার নোট আনার কথা। রিজার্ভ ব্যাঙ্কের বক্তব্য, শীঘ্রই বাজারে আসতে চলেছে নতুন নকশার ১০০ টাকার নোট। তবে সেই নোটেও থাকবে গাঁধীজির ছবি।
আরও পড়ুন
বাজারে আসছে নতুন ৫০ এবং ২০ টাকার নোট। পুরনো নোট বাতিল?
২০০০ টাকার নোটও অবিলম্বে বাতিল হবে, গুজব না সত্যি?
এই নতুন নোট কেমন দেখতে হবে তা না জানালেও শীর্ষ ব্যাঙ্কের পক্ষে বলা হয়েছে, এই ১০০ টাকার নোটে ‘নাম্বার প্যানেল’-এ বদল আসছে। দু’টি ‘নাম্বার প্যানেল’-এই কোনও ইংরেজি বর্ণ থাকবে না, শুধুই সংখ্যা থাকবে। একই সঙ্গে এই নোটে সংখ্যাগুলি ২০০০ টাকার নোটের মতো ক্রমশ ছোট থেকে বড় হবে। রিজার্ভ ব্যাঙ্কের আরও দাবি, নতুন ১০০ টাকার নোটে ‘ব্লিড লাইন’ থাকবে না এবং ‘আইডেন্টিফিকেশন মার্ক’ আরও বড় হবে। যাতে নকল নোট ও আসল নোটের ফারাক সহজে বোঝা যায়। এই নোট জাল করাও কঠিন হবে বলে দাবি শীর্ষ ব্যাঙ্কের।
খুব শীঘ্রই এই নতুন নোট বাজারে এলেও পুরনো নোটও চালু থাকবে বলে জানিয়েছে রিজার্ভ ব্যাঙ্ক। বলা হয়েছে, রিজার্ভ ব্যাঙ্কের ইস্যু করা সবরকম নকশার ১০০ টাকার নোটই চালু থাকবে।